Lørdag åbnede dørene for publikum, da Løkken Truckshow løb af stablen. Her kunne hundredvis af vognmænd og lastbilchauffører mødes og se hinandens vogne an.

Lyden af enorme motorer der gasser op, larmene horn og masser af musik fylder pladsen ved Action House i Løkken. Her har 360 lastbiler taget plads i anledning af Løkken Truckshow. - Det er stort, at det er lykkedes. Når man arbejder, og det så lykkes, så er man glad, siger Tommy Jensen, medindehaver af Action House i Løkken og medarrangør af Løkken Truckshow. Udover danske deltagere så er der trucks, der har taget vejen til Løkken fra både Norge, Sverige og sågar Schweiz. - Nogle går op i motorer, nogle går op i lak, og nogle går op i indretning eller plys. Der er nogle der indretter bar i deres trailer, så der er mange forskellige indgangsvinkler, siger Tommy Jensen. En mulighed for at fortælle om sit arbejde En af dagens deltagere er nordjyske Nicolai Hvass. For ham er Truckshowet en mulighed for at kunne fortælle dagens gæster om hans arbejde som lastbilchauffør. - Jeg føler lidt, at vi nogle gange bliver fremstillet som idioter. Der kan jeg godt lide, at vi kan komme ud og vise, at det er vi ikke. Vi er mennesker ligesom alle andre, der prøver at passe sit job og gøre sit bedste. Når man som lastbilchauffør kører meget alene, så er arrangementer som Løkken Truckshow også en mulighed for de mange deltagere til at møde deres kollegaer. - Det er det fede, ved der her job. Det er at vi kan tage til sådan noget her. Det kan man ikke, hvis man sidder på kontor. De holder nok ikke et kontorstævne, hvor de viser deres kontorstole frem. Men vi kan komme ud og vise, hvad vi er stolte af. Hvad vi laver til hverdag, siger Nicolai Hvass. De mange lastbiler ankom fredag aften og tager først hjem søndag eftermiddag. Derfor er der også god mulighed for at kunne finde værkstedshumoren frem. - Vi går jo og driller hinanden med, at de andre er dårlige til at vaske deres biler, eller at de mangler at reparere noget, griner Nicolai Hvass. Arrangør glæder sig til næste år Selv om der stadig er en dag tilbage af Løkken Truckshow, så er arrangøren allerede nu meget positivt overrasket over det store fremmøde. - Hvis jeg er lige så glad på mandag, som nu, så gør vi det næste år igen, siger Tommy Jensen. Hvis alt går efter planen så forventer Action House, at der til næste år kan være op til 500 lastbiler til Løkken Truckshow.